РЕШЕНИЕ ЗА ИЗПЪЛНЕНИЕ НА КОМИСИЯТА
от 16 юни 2011 година
за определяне на финансовото участие на Съюза в провеждането на епидемиологично проучване и мерките за надзор на болестта син език в контекста на предприетите спешни мерки за борба с тази болест в Нидерландия през 2006 и 2007 г.
(нотифицирано под номер C(2011) 4146)
(само текстът на нидерландски език е автентичен)
(2011/347/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 3, параграфи 4 и 6 от него,
като има предвид, че:
(1)
В съответствие с член 75 от Финансовия регламент и член 90, параграф 1 от Правилата за прилагане поемането на разходи от бюджета на Съюза се предхожда от решение за финансиране, в което се съдържат основните елементи на предполагащото разход действие и което е прието от институцията или от органите, на които институцията е делегирала правомощия.
(2)
С Решение 2009/470/ЕО се определят процедурите, уреждащи финансовото участие на Съюза при изпълнението на конкретни ветеринарни мерки, включително спешни мерки. С цел да помогне за ликвидирането на болестта син език възможно най-бързо Съюзът следва да има финансово участие в приемливите разходи, направени от държавите-членки. В член 3, параграф 6, първо тире от посоченото решение се определят правила относно процента, който трябва да се приложи спрямо разходите, направени от държавите-членки.
(3)
С Регламент (ЕО) № 349/2005 на Комисията (2) се определят правила относно финансирането от Общността на спешни мерки и на кампанията за борба с някои болести по животните съгласно Решение 90/424/ЕИО на Съвета. В член 3 от посочения регламент се определят правила относно разходите, приемливи за финансова подкрепа от страна на Съюза.
(4)
С Решение 2007/20/ЕО на Комисията (3) относно финансовото участие на Общността при ликвидирането на болестта син език в Нидерландия през 2006 и 2007 г. се разрешава финансово участие от страна на Съюза в разходите на Нидерландия, направени за провеждането на епидемиологично проучване и мерките за надзор на болестта син език. В съответствие с посоченото решение беше преведен първи транш от 4 675 EUR.
(5)
На 29 април 2008 г. Нидерландия подаде официална молба за възстановяване на разходите, както е предвидено в член 7, параграфи 1 и 2 от Регламент (ЕО) № 349/2005. Наблюденията, методът на изчисление на приемливите разходи и окончателните заключения на Комисията бяха съобщени на Нидерландия в писмо, изпратено по електронната поща на 19 октомври 2010 г.
(6)
Изплащането на финансовото участие на Съюза трябва да бъде обвързано с действителното изпълнение на планираните дейности и предоставянето от страна на компетентните органи на цялата необходима информация в рамките на установените срокове.
(7)
Властите в Нидерландия са изпълнили изцяло техническите и административните си задължения, както е предвидено в член 3, параграф 4 от Решение 2009/470/ЕО и член 7 от Регламент (ЕО) № 349/2005.
(8)
С оглед на изложените по-горе съображения понастоящем следва да бъде определен общият размер на финансовата подкрепа от страна на Съюза за приемливите разходи, направени във връзка с ликвидирането на болестта син език в Нидерландия през 2006 и 2007 г.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Финансовото участие от страна на Съюза в разходите, свързани с ликвидирането на болестта син език в Нидерландия през 2006 и 2007 г., се определя на 207 931,25 EUR. Това решение представлява решение за финансиране по смисъла на член 75 от Финансовия регламент.
Член 2
Остатъкът от размера на финансовото участие се определя на 203 256,25 EUR.
Член 3
Адресат на настоящото решение е Кралство Нидерландия.
Съставено в Брюксел на 16 юни 2011 година.